《棕拂》
宋代·郭印

一色棕榈造，收成掌握中。
青蝇应退舍，白鸟敢争雄。
便作龟毛用，宁殊麈尾功。
世情分美丑，达者自圆通。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。